Goeie nuus: Bothaville-gemeenskap fnuik plaasaanvallersVan die boere wat deel was van die optrede. Foto: Facebook Etlike minute nadat ŉ groep gewapende rowers Sondag ŉ egpaar op hul plaas naby Bothaville in die Vrystaat aangeval en beroof het, het hulle hul rieme styfgeloop toe meer as 100 boere van die omgewing en die polisie tot die egpaar se redding gekom het. “Dié suksesverhaal kan grootliks toegeskryf word aan ŉ goeie kommunikasiestelsel en vinnige optrede en samewerking van die gemeenskap en owerhede,” het Johan du Plessis, Bothaville se landelike veiligheidskoördineerder, Maandag aan Maroela Media gesê. Dit volg nadat ses aanvallers Sondag in hegtenis geneem is kort nadat hulle Gert (65) en Lulu (60) Malan van die plaas Kromvlei omtrent 13:00, ná kerk, by hul plaashuis oorval, met draad vasgebind en beroof het. Die aanvallers het vuurwapens, geld en juwele uit die kluis gesteel, voordat hulle met die egpaar se Ford Bantam-bakkie probeer vlug het. Een van die verdagtes wat aangekeer is. Lulu kon daarin slaag om los te kom en het hulp ontbied, waarna die plaaswag se beheerkamer die veiligheidsplan geaktiveer het. Deel van dié plan is om noodgevalle oor die gebied se radiostelsel uit te saai, en om waarskuwings op die gemeenskap se Whatsapp-groep te deel. “Die gemeenskap het dadelik opgetree kort nadat die aanval plaasgevind het. ŉ Boer, wat vermoedelik die Whatsapp-boodskap gesien het, was nog op pad na die toneel toe hulle die egpaar se bakkie waargeneem en voorgekeer het. Die verdagtes het uit die bakkie gespring en in die sonneblomlandery ingehardloop.” Intussen is die omgewing afgesper terwyl die net al nouer om die verdagtes gespan het. Boere en verskeie polisie-eenhede, waaronder die taktiese reaksie-eenheid, honde-eenheid, spoorsnyers en ’n polisie-helikopter, het hul kragte saamgesnoer. Die eerste drie verdagtes is binne ŉ uur ná die aanval aangekeer. “Twee verdagtes het hul klere uitgetrek om onder die grond weg te kruip. Net hulle gesigte het uitgesteek. Hulle is vasgetrek met die hulp van drie lugspuite waarop boere gestaan het om die landery te fynkam.” Die laaste verdagte is teen 16:00 vasgetrek. Twee van die verdagtes wat in hegtenis geneem is. Al ses verdagtes is aangekeer sonder dat ’n enkele skoot afgevuur is. Die polisie het beslag gelê op vyf vuurwapens, waaronder die wapens wat die rowers in die aanval gebruik het. Daar is ook op die gesteelde goedere beslag gelê. Die verdagtes, Zimbabwiërs tussen 19 en 34 jaar oud, sal binnekort in die Bothaville-landdroshof verskyn op aanklag van huisroof en poging tot verkragting. Twee van die verdagtes woon in die Bothaville-area. Die Malan-egpaar het gelukkig nie ernstige beserings tydens die aanval opgedoen nie, maar is erg getraumatiseer. “Ons glo die optrede gaan die regte boodskap aan plaasaanvallers stuur. Hulle sal nie met hul gruweldade wegkom nie, want ons ŉ gemeenskap wat saamstaan en dadelik in ons massas optree,” het Du Plessis bygevoeg. Lees die opvolgberig hier: Ses gevonnis jaar ná Bothaville-boere hulle vastrek